*Likumprojekts*

**Gaisa aizsardzības likums**

**I nodaļa. Vispārīgie noteikumi**

**1. pants. Likumā lietotie termini**

Likumā ir lietoti šādi termini:

1) **antropogēnā emisija** - tāda gaisu piesārņojošo vielu emisija gaisā, kas ir saistīta ar cilvēku darbību;

2) **emisija** - gaisu piesārņojošās vielas izdalīšanās atmosfērā no punktveida vai difūzā piesārņojuma avota;

3) **emisiju samazināšanas paņēmiens -** jebkurš aprīkojums, materiāls, ierīce vai aparatūra, ar ko paredzēts aprīkot kuģi, vai citāda procedūra, alternatīva degviela vai atbilstības metode, ko izmanto kā alternatīvu noteiktajām prasībām atbilstīgai flotes degvielai ar samazinātu sēra saturu un kas ir pārbaudāma, kvantificējama un īstenojama;

4) **gaisa kvalitātes novērtēšana** – jebkuras metodes izmantošana, ko lieto, lai mērītu, aprēķinātu, prognozētu vai provizoriski novērtētu gaisa piesārņojuma līmeni;

5) **gaisa** **piesārņojums** — gaisu piesārņojošo vielu emisija gaisā, kam var būt kaitīga ietekme uz cilvēku veselību vai vidi un kas var radīt kaitējumu īpašumam;

6) **gaisa piesārņojuma līmenis** - gaisu piesārņojošas vielas koncentrācija gaisā vai gaisa piesārņojuma dēļ radušies piesārņojošas vielas nosēdumi uz virsmas noteiktā laikposmā;

7)**gaisu piesārņojoša viela** – gaisā esoša viela, kas var kaitīgi ietekmēt cilvēka veselību vai vidi. Gaisu piesārņojošās vielas neietver siltumnīcefekta gāzes;

8) **gaiss** - ārtelpu gaiss troposfērā, kas neietver iekštelpu gaisu un gaisu, kas ir darba vidē, kas nav pieejams sabiedrības locekļiem un kur piemēro normatīvos aktus darba aizsardzības jomā;

9) **pašvaldības gaisa kvalitātes uzlabošanas plāns** – plāns, kurā paredzēti pasākumi, lai uzlabotu gaisa kvalitāti un nodrošinātu atbilstību noteiktajiem gaisa kvalitātes normatīviem noteiktas apdzīvotas vietas teritorijā;

10) **references laboratorija** — akreditēta un pilnvarota laboratorija, kas nodarbojas ar gaisa kvalitātes mērījumu veikšanu un iegūto datu analīzi atbilstoši starptautiski atzītām testēšanas metodēm un standartiem;

11) **valsts monitoringa tīkls** – gaisa kvalitātes monitoringa stacijas, kuras izvietotas visā valsts teritorijā, lai noteiktu, kāda ir esošā gaisa kvalitāte un vai tā atbilst noteiktajiem gaisa kvalitātes normatīviem un citiem pieļaujamajiem līmeņiem, kā arī sniegtu sabiedrībai, kā arī starptautiskajām sadarbības organizācijām un Eiropas Komisijai ticamu un reprezentatīvu informāciju par gaisa kvalitāti Latvijā. Valsts monitoringa tīkls tiek izveidots, lai izpildītu Eiropas Savienības tiesību aktos noteiktās prasības un par tīklā iekļauto staciju atrašanās vietām tiek ziņots Eiropas Komisijai.

**2. pants. Likuma mērķis**

Likuma mērķis ir aizsargāt vidi un cilvēku veselību no gaisa piesārņojuma negatīvās ietekmes.

**3. pants. Likuma darbības joma**

(1) Likums nosaka:

1) gaisa aizsardzības mērķus un rīcības dažādu avotu radītā gaisa piesārņojuma ierobežošanai;

2) prasības gaisa kvalitātes novērtēšanas un gaisu piesārņojošo vielu emisiju uzskaites veikšanai;

3) prasības par informācijas sagatavošanu un publiskošanu.

(2) Likums neattiecas uz siltumnīcefekta gāzu emisiju ierobežošanu, iekštelpu gaisa kvalitāti, kā arī gaisa kvalitāti darba vidē, kas nav pieejama sabiedrībai un kuru regulē normatīvie akti darba aizsardzības jomā.

**II nodaļa. Gaisa kvalitātes novērtēšana un emisiju uzskaite**

**4. pants. Gaisa kvalitātes pārvaldības teritorijas**

(1) Gaisa kvalitāti pārbauda teritorijās, kuras sabiedrības pārstāvjiem ir pieejamas un kur atrodas pastāvīgas dzīvesvietas. Gaisa kvalitātes stāvokli nevērtē rūpnīcu teritorijās vai rūpnieciskajos objektos, uz kuriem attiecas normatīvie akti darba aizsardzības jomā, kā arī uz ceļu brauktuvēm un brauktuvju starpjoslās, kur nav paredzēta gājēju piekļuve.

(2) Lai novērtētu gaisa kvalitāti un nodrošinātu tās pārvaldību, valsts teritoriju iedala gaisa kvalitātes pārvaldības teritorijās, kuras nosaka ar vides aizsardzības un reģionālās attīstības ministra rīkojumu. Minētajā rīkojumā iekļauj informāciju par valsts monitoringa tīklā esošajām gaisa kvalitātes monitoringa stacijām un to izvietojumu gaisa kvalitātes pārvaldības teritorijās.

(3) Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – Centrs) regulāri veic gaisa kvalitātes novērtējumu šā panta otrajā daļā noteiktajās gaisa kvalitātes pārvaldības teritorijās un, ja tajās ir notikušas būtiskas pārmaiņas attiecībā uz esošo gaisa piesārņojuma līmeni, rosina izmaiņas esošajā gaisa kvalitātes pārvaldības teritoriju iedalījumā.

(4) Valsts monitoringa tīklā iekļauto staciju novietojumu aizliegts mainīt un pārtraukt to darbību bez saskaņojuma ar Vides aizsardzības un reģionālās attīstības ministriju.

**5. pants. Gaisa kvalitātes novērtēšana**

 (1) Gaisa kvalitātes novērtējumu veic, lai:

1) noteiktu, kāda ir esošā gaisa kvalitāte un vai tā atbilst noteiktajiem gaisa kvalitātes normatīviem un pieļaujamajiem līmeņiem;

2) iegūtu informāciju par piesārņojuma avotu ietekmi uz gaisa kvalitāti;

3) identificētu piesārņojošās darbības ietekmes būtiskumu, mērogu un noskaidrotu cēloņus, kas traucē sasniegt gaisa kvalitātes normatīvus;

4) sniegtu sabiedrībai, starptautiskajām sadarbības organizācijām un Eiropas Komisijai ticamu un reprezentatīvu informāciju par gaisa kvalitāti Latvijā.

(2) Centrs pilda references laboratorijas funkcijas gaisa kvalitātes novērtēšanas jomā un ir atbildīgs par:

1) valsts monitoringa tīkla izveidi un uzturēšanu;

2) gaisa kvalitātes novērtēšanu izveidotajā valsts monitoringa tīklā;

3) valsts monitoringa tīklā lietojamo mērījumu sistēmu, iekārtu un laboratoriju akreditāciju;

4) novērtējuma metožu analīzi un izmantoto metožu līdzvērtīguma pierādīšanas procesu organizēšanu;

5) mērījumu precizitātes nodrošināšanu;

6) sadarbības nodrošināšanu ar Eiropas Komisijas izveidoto Nacionālo references laboratoriju Eiropas tīklu un Kopīgo pētniecības centru un Eiropas Savienības mēroga kvalitātes nodrošināšanas programmu koordināciju Latvijā.

(3) Lai nodrošinātu plašāku sabiedrības informēšanu par gaisa kvalitātes stāvokli vai izstrādātu šī likuma 11. pantā minētos pašvaldību gaisa kvalitātes uzlabošanas plānus, valsts vai pašvaldību iestādes sadarbībā ar attiecīgajā jomā akreditētu laboratoriju var veikt gaisa kvalitātes mērījumus. Gadījumā, ja mērījumus neveic akreditēta laboratorija, Centrs par maksu saskaņā ar Ministru kabineta apstiprinātu cenrādi var izvērtēt valsts vai pašvaldības iestādes vai tās struktūrvienības kompetenci un spējas veikt precīzus un ticamus gaisa kvalitātes mērījumus.

(4)Ministru kabinets nosaka mērāmās gaisu piesārņojošās vielas un parametrus, gaisa kvalitātes novērtēšanas paņēmienus un mērījumu metodes, kritērijus monitoringa staciju skaita un atrašanās vietas izvēlei, kā arī citas prasības, kas jāievēro veicot gaisa kvalitātes novērtēšanu.

(5) Lai īstenotu gaisa aizsardzības un piesārņojuma novēršanas normatīvo aktu izpildes kontroli, Valsts vides dienestam ir tiesības veikt gaisa kvalitātes un smaku monitoringu, tai skaitā, izmantojot indikatīvās novērtēšanas metodes.

**6. pants. Gaisu piesārņojošo vielu emisiju uzskaite**

(1) Centrs, sadarbībā ar Valsts zinātnisko institūtu "Fizikālās enerģētikas institūts", Latvijas Lauksaimniecības universitāti, Latvijas Valsts mežzinātnes institūtu "Silava", kā arī sadarbojoties ar Ekonomikas ministriju, Zemkopības ministriju, Satiksmes ministriju, veic valsts kopējo gaisu piesārņojošo vielu emisijas aprēķinu un prognožu izstrādi, kā arī novērtē gaisa piesārņojuma politikas ietekmi uz gaisu piesārņojošo vielu emisijām.

(2) Ministru kabinets nosaka:

1) kārtību, kādā tiek izveidota un uzturēta valsts kopējo gaisu piesārņojošo vielu emisijas aprēķinu un prognožu sagatavošanas nacionālā sistēma;

2) prasības un aprēķinu metodes, kas jāņem vērā sagatavojot emisiju aprēķinus un emisiju prognozes;

3) uzdevumus, ko veic institūcijas, kas ir atbildīgas par emisijas aprēķinu veikšanu;

4) kārtību, kādā tiek novērtēta gaisa piesārņojuma ietekme uz ekosistēmām.

**III nodaļa. Gaisa aizsardzības mērķi un rīcības plāni**

**7. pants. Gaisa piesārņojuma samazināšanas mērķi**

Lai Latvijā kopumā samazinātu dažādu tautsaimniecības nozaru radītās sēra dioksīda, slāpekļa oksīda, gaistošo organisko savienojumu (izņemot metāna) un daļiņu PM2,5 antropogēnās emisijas, Ministru kabinets nosaka minēto vielu antropogēno emisiju samazināšanas mērķus laikposmam līdz 2029. gadam un pēc 2030. gada, kā arī gadījumus, kad var atkāpties no noteiktajiem emisiju samazināšanas mērķiem.

**8. pants. Valsts līmeņa gaisa piesārņojuma samazināšanas plāns**

(1) Lai nodrošinātu gaisa piesārņojuma samazināšanos un normatīvajos aktos noteikto antropogēno emisiju samazināšanas un gaisa kvalitātes mērķu izpildi, Vides aizsardzības un reģionālās attīstības ministrija organizē gaisa piesārņojuma samazināšanas plāna izstrādi un koordinē tā īstenošanu. Rīcības plānu izstrādā sadarbībā ar Zemkopības ministriju, Ekonomikas ministriju, Satiksmes ministriju, Finanšu ministriju, Veselības ministriju, kā arī citām institūcijām, ja to pieņemtajiem lēmumiem ir tieša vai pakārtota ietekme uz gaisu piesārņojošo vielu emisiju.

(2) Ministru kabinets nosaka plāna saturu, kā arī kārtību, kādā izstrādājams plāns un sniedzami pārskati par tā izpildi.

(3) Plānu apstiprina Ministru kabinets un Vides aizsardzības un reģionālās attīstības ministrija to pārskata reizi četros gados vai biežāk, ja nav izpildīti šī likuma 7. pantā minētie emisiju samazināšanas mērķi vai pastāv risks, ka tie netiks izpildīti.

(4) Valsts pārvaldes iestādes, kā arī valsts kapitālsabiedrības, kuru pieņemtajiem lēmumiem ir tieša vai pakārtota ietekme uz gaisu piesārņojošo vielu emisiju, organizējot un plānojot savu darbību vai nozaru politiku, ņem vērā Ministru kabineta noteiktos gaisu piesārņojošo vielu emisiju samazināšanas mērķus un īsteno plānā noteiktos pasākumus.

**9. pants. Gaisa kvalitātes normatīvi un citi rādītāji**

(1) Gaisa kvalitātes normatīvs  ir maksimāli pieļaujamais gaisa piesārņojuma līmenis, kas noteikts, lai nodrošinātu noteiktu gaisa kvalitāti un cilvēku veselības un vides aizsardzību. Gaisa kvalitātes normatīvus iedala gaisa kvalitātes robežlielumos un mērķlielumos.

 (2) Gaisa kvalitātes robežlielums ir zinātniski pamatots gaisa piesārņojuma līmenis, kas noteikts, lai novērstu, nepieļautu vai mazinātu piesārņojuma kaitīgo iedarbību uz cilvēka veselību vai vidi, un kas jānodrošina noteiktā termiņā, un ko nedrīkst pārsniegt.

(3) Gaisa kvalitātes mērķlielums ir gaisa piesārņojuma līmenis, kuru pēc iespējas jānodrošina noteiktā termiņā, lai nepieļautu, novērstu vai samazinātu piesārņojošās vielas kaitīgo ietekmi uz cilvēka veselību un vidi.

(4) Trauksmes līmenis ir gaisa piesārņojuma līmenis, kuru pārsniedzot pat īslaicīga tā iedarbība apdraud iedzīvotāju veselību un kuru sasniedzot veicami tūlītēji pasākumi.

(5) Lai noteiktu pieļaujamo gaisa piesārņojuma līmeni, kā arī prasības attiecībā uz nepieciešamo mērījumu veikšanu un sabiedrības informēšanu, Ministru kabinets nosaka gaisa kvalitātes robežlielumus, mērķlielumus, augšējos un apakšējos piesārņojuma novērtēšanas sliekšņus, kritiskos piesārņojuma līmeņus, trauksmes līmeņus un citus mērķus un rādītājus dažādām gaisu piesārņojošajām vielām.

**10. pants. Gaisa kvalitātes uzlabošanas pamatprincipi**

Valsts un pašvaldību institūcijas īsteno pasākumus, lai teritorijās, kurās:

1) netiek pārsniegti gaisa kvalitātes normatīvi, tiktu saglabāts labākais iespējamais gaisa kvalitātes stāvoklis, kas atbilst ilgtspējīgai attīstībai.

2) tiek pārsniegti gaisa kvalitātes normatīvi pēc iespējas īsākā laikposmā tiktu panākta atbilstība noteiktajiem normatīviem.

**11. pants. Pašvaldību gaisa kvalitātes uzlabošanas plāni**

(1) Ja pašvaldības teritorijā gaisa piesārņojuma līmenis pārsniedz gaisa kvalitātes normatīvus vai centra veiktajā gaisa kvalitātes novērtējumā konstatēts, ka pēdējo triju gadu perioda vidējā gaisa piesārņojuma līmeņa vērtība pārsniedz augšējā piesārņojuma novērtēšanas sliekšņa gada vidējo lielumu kādai no gaisu piesārņojošajām vielām, vietējā pašvaldība sadarbībā ar Vides aizsardzības un reģionālās attīstības ministriju izstrādā pašvaldības gaisa kvalitātes uzlabošanas plānu konkrētajai teritorijai un īsteno tajā noteiktos pasākumus.

(2) Ja pašvaldības teritorijā gaisa piesārņojuma līmenis pārsniedz vai var pārsniegt trauksmes līmeni (ja nepieciešams, arī gadījumos, kad pārsniedz gaisa kvalitātes normatīvus), vietējā pašvaldība izstrādā un īsteno īstermiņa pasākumu plānu.

(3) Gaisa kvalitātes uzlabošanas plānā ietver tādus pasākumus, kuri nodrošina atbilstību noteiktajiem gaisa kvalitātes normatīviem pēc iespējas īsākā laikposmā.  Īstermiņa pasākumu plānā ietver neatliekamus pasākumus gaisa piesārņojuma samazināšanai un var paredzēt pasākumus, lai kontrolētu vai nekavējoties pārtrauktu tādas darbības, kas palielina attiecīgā gaisa kvalitātes normatīva vai trauksmes līmeņa pārsniegšanas iespēju. Īstermiņa pasākumu plānu izstrādā uz noteiktu laika posmu līdz tiek novērsts trauksmes līmeņa vai attiecīgā gaisa kvalitātes normatīva pārsniegums.

(4) Pašvaldības gaisa kvalitātes uzlabošanas plānu un īstermiņa pasākumu plānu apstiprina pašvaldība, pirms apstiprināšanas to saskaņojot ar Vides aizsardzības un reģionālās attīstības ministriju. Gaisa kvalitātes uzlabošanas plānu pārskata ne retāk kā reizi piecos gados, kā arī tad, ja tas netiek īstenots atbilstoši noteiktajiem laika grafikiem vai ir konstatētas negatīvas izmaiņas gaisa kvalitātes rādītājos.

(5) Pašvaldības gaisa kvalitātes uzlabošanas plāna saturu, izstrādāšanas, atskaitīšanās kārtību un izstrādes termiņus, kā arī pasākumus, kas veicami, ja gaisa kvalitātes normatīvi tiek pārsniegti un prasības par pārrobežu gaisa kvalitātes uzlabošanas plānu izstrādi nosaka Ministru kabinets.

(6) Lai izstrādātu pašvaldību gaisa kvalitātes uzlabošanas plānu un noteiktu galvenos piesārņojuma avotus un plānotu tālāku pasākumu veikšanu, pašvaldībai ir tiesības veikt informācijas pieprasīšanu un apkopošanu par tās teritorijā izmantotajām apkures iekārtām un tajās izmantotā kurināmā veidu un apjomu. Pašvaldības dome nepieciešamības gadījumā izdod noteikumus, kuros nosaka kārtību, kādā tiek veikta informācijas pieprasīšana par tās teritorijā izmantotajām apkures iekārtām un tajās izmantotā kurināmā veidu un apjomu.

(7) Ja izstrādātais gaisa kvalitātes uzlabošanas plāns un īstermiņa pasākumu plāns ietver pasākumus, kuru īstenošana nav pašvaldības kompetencē, šo pasākumu īstenošanu koordinē Vides aizsardzības un reģionālās attīstības ministrija vai citas ministrijas, kuru pārziņā ir attiecīgās nozares politikas izstrāde.

**IV nodaļa. Dažādu darbību radītā gaisa piesārņojuma samazināšana**

**12. pants. Gaisa piesārņojuma izvērtēšana teritorijas plānošanas procesā**

(1) Normatīvajos aktos par pašvaldības teritorijas attīstības plānošanas dokumentiem noteiktajā kārtībā izstrādājot teritorijas plānojumu, lokālplānojumu vai detālplānojumu, pašvaldība nodrošina gaisa kvalitātes normatīvu ievērošanu. Izstrādājot teritorijas plānojumu, lokālplānojumu un detālplānojumu pašvaldība ņem vērā kompetento valsts institūciju sniegto informāciju un nosacījumos norādīto.

(2) Teritorijās, kur tiek pārsniegti gaisa kvalitātes normatīvi vai kur pastāv risks tos pārsniegt, pašvaldība izstrādājot teritorijas attīstības plānošanas dokumentus veic gaisa piesārņojuma izkliedes modelēšanu un novērtē:

1) paredzamās satiksmes intensitātes pieaugumu, ko nākotnē var radīt teritorijas attīstības plānošanas dokumentos ietverto attīstības projektu un jaunu objektu būvniecība, un to radīto ietekmi uz gaisa kvalitāti;

2) paredzamo ietekmi uz gaisa kvalitāti, ko nākotnē var radīt teritorijas attīstības plānošanas dokumentos ietverto attīstības projektu un jaunu rūpniecības objektu būvniecība.

**13. pants. Pašvaldību saistošie noteikumi gaisa piesārņojuma jomā**

(1) Ja noteiktā teritorijā ir pārsniegti vai var tikt pārsniegti gaisa kvalitātes normatīvi, pašvaldība saskaņā ar normatīvajos aktos noteiktajā kārtībā izstrādātu un apstiprinātu pašvaldības gaisa kvalitātes uzlabošanas rīcības plānu, var izdot saistošos noteikumus, kas noteiktā teritorijā ierobežo Piesārņojuma novēršanas likuma ietvaros regulēto objektu darbību, izvirza tiem papildus pasākumu veikšanu vai nosaka šiem objektiem stingrākas prasības attiecībā uz pieļaujamo gaisa piesārņojuma līmeni un monitoringa veikšanu kā to noteicis Ministru kabinets. Nosakot pašvaldības saistošajos noteikumos stingrākas emisijas robežvērtības sadedzināšanas iekārtām, ņem vērā Eiropas Komisijas publicēto informāciju par emisijas līmeņiem,ko var sasniegt ar labākajām pieejamām vai jaunākajām tehnoloģijām šajā jomā.

(2) Lai uzlabotu gaisa kvalitāti savā teritorijā, pašvaldība var pieņemt saistošos noteikumus, kas ierobežo vai aizliedz tādu individuālo apkures iekārtu izmantošanu, kas kopumā rada gaisa piesārņojumu dažādās pilsētas teritorijās un negatīvi ietekmē sabiedrības veselību, kā arī saistošajos noteikumos noteikt papildus prasības attiecībā uz šādu apkures iekārtu izmantošanu. Par individuālās apkures iekārtām uzskata apkures iekārtas, kas tiek izmantotas gan mājoklī, kurā dzīvo viena vai vairākas personas, gan apkures iekārtas, ko izmanto komersanti, izņemot tos komersantus, uz kuriem attiecas šī panta pirmā daļa un kas tiek regulēti Piesārņojuma novēršanas likuma ietvaros.

(3) Pašvaldības var pieņemt saistošos noteikumus, lai pilnībā vai daļēji ierobežotu tādu transportlīdzekļu kustību un iebraukšanu konkrētās pašvaldības teritorijā, kas rada lielāko gaisa piesārņojumu, ierobežot šādu transportlīdzekļu pārvietošanos, kā arī noteikt maksu par noteiktu transportlīdzekļu iebraukšanu noteiktos laikos vai noteiktās teritorijās.

(4) Šajā pantā minētos noteikumus saskaņo ar Vides aizsardzības un reģionālās attīstības ministriju Pašvaldību likumā noteiktajā kārtībā.

**14. pants. Emisiju ierobežošana no krāsām, lakām un transportlīdzekļu galīgās apdares materiāliem**

(1) Lai samazinātu piezemes ozona un gaistošo organisko savienojumu emisijas, Ministru kabinets nosaka prasības par gaistošo organisko savienojumu emisiju ierobežošanu no noteiktām krāsām, lakām un transportlīdzekļu galīgās apdares materiāliem, gaistošo organisko savienojumu noteikšanas metodes un nosacījumus šo produktu marķēšanai.

(2) Pārdevējs drīkst pārdot un pircējs drīkst iegādāties krāsas, lakas un transportlīdzekļu galīgās apdares materiālus, kas pārsniedz atļauto gaistošo organisko savienojumu saturu, ja attiecīgie produkti nepieciešami, lai atjaunotu antīko transportlīdzekļu pārklājumu vai restaurētu, atjaunotu vai uzturētu kultūras pieminekļus saskaņā ar normatīvajiem aktiem par kultūras pieminekļu aizsardzību un, ja tas ir saņēmis atbilstošu apliecinājumu un licenci tādu produktu tirdzniecībai vai iegādei, kuru sastāvā ir paaugstināts organisko šķīdinātāju saturs (turpmāk – licence).

(3) Lai saņemtu licenci, tirgotājs vai pircējs elektroniski Valsts vides dienesta informācijas sistēmā, izmantojot speciālu tiešsaistes formu, iesniedz iesniegumu. Licenci izsniedz Valsts vides dienests un tā tiek izsniegta bez termiņa ierobežojuma, tā ir vienreizēja un ir derīga noteikta apjoma produktu tirdzniecībai vai iegādei. Ministru kabinets nosaka kārtību, kādā izsniedz un atceļ licences, kā arī licences iesniegumā iekļaujamo informāciju un iesnieguma iesniegšanas kārtību.

(4) Nacionālā kultūras mantojuma pārvalde vai biedrība "Latvijas Antīko automobiļu klubs" izsniedz apliecinājumu par to vai atjaunojamais objekts atbilst kultūras pieminekļa statusam vai transportlīdzeklis - antīkā transportlīdzekļa statusam Ministru kabineta noteiktajā kārtībā.

(5) Ministru kabineta noteikto prasību attiecībā uz gaistošo organisko savienojumu ievērošanu no krāsām, lakām un transportlīdzekļu galīgās apdares materiāliem kontrolē Veselības inspekcija attiecībā uz tirdzniecībā esošajiem produktiem un Valsts vides dienests attiecībā uz šo produktu ražošanu un profesionālo lietošanu.

**15. pants. Sēra emisiju ierobežošana no šķidrajām degvielām**

(1) Lai ierobežotu gaisa piesārņojumu no atsevišķu šķidrās degvielas veidu izmantošanas, Ministru kabinets nosaka:

1) prasības atsevišķu šķidrās degvielas veidu izmantošanai, tirdzniecībai un piegādei, kā arī maksimāli pieļaujamās sēra satura vērtības šiem degvielas veidiem un atkāpes no šīm vērtībām;

2) prasības paraugu ņemšanai un sēra satura noteikšanas metodes;

3) nosacījumus un kārtību emisiju samazināšanas paņēmienu izmantošanai un izmēģinājumiem;

4) sniedzamo informāciju un tās apmaiņas kārtību starp valsts iestādēm, kā arī starp valsts iestādēm un personām, kas veic darbības ar atsevišķiem šķidrās degvielas veidiem.

(2) Valsts ieņēmumu dienests veic gāzeļļas un flotes degvielas tirgus uzraudzību, tajā skaitā, ne retāk kā divas reizes gadā nodrošina gāzeļļas un flotes degvielas paraugu ņemšanu katram komersantam, kurš realizē gāzeļļu un flotes degvielu, kā arī veic to komersantu uzskaiti, kuri piegādā flotes degvielu Latvijas teritorijā.

(3) Valsts vides dienests kontrolē pieļaujamo sēra saturu un izmantošanas nosacījumu ievērošanu lietošanā esošajā smagajā degvieleļļā un flotes degvielā, tai skaitā, ņem flotes degvielas paraugus no kuģiem, kā arī izsniedz un anulē atļaujas smago degvieleļļu izmantošanai. Ministru kabinets nosaka smago degvieleļļu izmantošanas nosacījumus un kārtību, kādā izsniedz un anulē šīs atļaujas.

(4) Latvijas Jūras administrācija, veicot ārvalstu kuģu ostas valsts kontroli un Latvijas kuģu karogvalsts kontroli, pārbauda nepieciešamo dokumentāciju un piegādātās degvielas parauga noformējuma atbilstību prasībām, izsniedz un anulē jauna emisijas samazināšanas paņēmiena izmēģinājuma atļauju. Ministru kabinets nosaka kārtību, kādā izsniedz un anulē jaunu emisijas paņēmienu izmēģinājumu atļaujas.

**16. pants. Autoceļiem neparedzētās mobilās tehnikas iekšdedzes motoru radīto emisiju ierobežošana**

(1) Autoceļiem neparedzētas mobilās tehnikas iekšdedzes radīto gaisu piesārņojošo vielu emisiju ierobežošanu un motoru tipa apstiprināšanas kārtību veic atbilstoši Regulā Nr. 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (turpmāk - Regula Nr. 2016/1628) noteiktajām prasībām.

(2) Sabiedrība ar ierobežotu atbildību "Sertifikācijas un testēšanas centrs" ir apstiprinātājiestāde Regulas Nr. 2016/1628 5. panta 1. punkta izpratnē.

(3) Sabiedrība ar ierobežotu atbildību "Sertifikācijas un testēšanas centrs" pieņem lēmumu par Regulā Nr. 2016/1628 paredzētā tipa apstiprinājuma sertifikāta izsniegšanu un anulēšanu.

(4) Regulā Nr. 2016/1628 paredzēto tirgus uzraudzību veic:

1) Valsts tehniskās uzraudzības aģentūra attiecībā uz traktortehniku un citiem šajā aģentūrā reģistrējamās tehnikas motoriem,

2) Valsts akciju sabiedrība "Latvijas Jūras administrācija" uz kuģu reģistrā reģistrējamo iekšējo ūdensceļu kuģu motoriem,

3) Valsts dzelzceļa administrācija attiecībā uz motorvagoniem vai vilces līdzekļos uzstādītajiem motoriem, tos reģistrējot dzelzceļa ritošā sastāva valsts reģistrā,

4) Valsts akciju sabiedrība "Ceļu satiksmes drošības direkcija" attiecībā uz papildu motoriem, kas uzmontēti uz automobiļa vai tā piekabes bāzes un paredzēti izmantošanai ceļu satiksmē transportlīdzekļiem, kurus reģistrē Ceļu satiksmes drošības direkcijā,

5) Patērētāju tiesību aizsardzības centrs attiecībā uz tirdzniecības vietās esošajiem motoriem, kuru kontroli neveic iepriekšminētās institūcijas, kā arī motoriem, kas uzstādīti tikai profesionālai lietošanai paredzētās iekārtās.

**17. pants. Dažādu piesārņojuma avotu radītā gaisa piesārņojuma ierobežošana**

(1) Lai ierobežotu lauksaimniecības radīto gaisa piesārņojumu, Ministru kabinets nosaka prasības gaisa aizsardzībai no lauksaimnieciskās darbības izraisīta piesārņojuma, kā arī institūcijas, kas atbildīgas par šī regulējuma īstenošanu un kontroli.

(2) Lai īstenotu šī likuma 7. pantā minētajā gaisa piesārņojuma samazināšanas rīcības plānā noteiktos pasākumus un nodrošinātu normatīvajos aktos noteikto emisiju samazināšanas un gaisa kvalitātes mērķu izpildi, Ministru kabinets var noteikt papildus prasības, lai ierobežotu dažādu tautsaimniecības nozaru radīto gaisa piesārņojumu.

(3) Ministru kabineta var izdot instrukciju, kurā nosaka prasības par pieļaujamo gaisa piesārņojuma līmeni, kuru drīkst emitēt centrālo valsts iestāžu un to padotībā esošo iestāžu nomātie un iegādātie vieglie automobiļi.

(4) Rūpniecisko darbību radītā gaisa piesārņojuma samazināšana tiek veikta atbilstoši Piesārņojuma novēršanas likumā noteiktajām prasībām.

**18. pants. Atļaujas un licences apstrīdēšana**

(1) Šī likuma 14. panta trešajā daļā un 15. panta trešajā daļā paredzēto lēmumu par atļaujas un licences izsniegšanu un anulēšanu var apstrīdēt Vides pārraudzības valsts birojā Administratīvā procesa likuma noteiktajā kārtībā. Vides pārraudzības valsts biroja lēmumu var pārsūdzēt tiesā. Lēmuma apstrīdēšana vai pārsūdzēšana neaptur atļaujas vai licences darbību.

(2) Šī līkuma 15. panta ceturtajā daļā paredzēto lēmumu par atļaujas izsniegšanu un anulēšanu var apstrīdēt Satiksmes ministrijā Administratīvā procesa likuma noteiktajā kārtībā. Satiksmes ministrijas lēmumu par pārsūdzēt tiesā. Lēmuma apstrīdēšana vai pārsūdzēšana neaptur atļaujas vai licences darbību.

(3) Šī likuma 16. panta trešajā daļā paredzēto lēmumu par atļaujas izsniegšanu un anulēšanu var pārsūdzēt tiesā Administratīvā procesa likuma noteiktajā kārtībā. Lēmuma pārsūdzēšana neaptur atļaujas vai licences darbību.

**V nodaļa. Informācija un ziņojumi**

**19. pants. Informācija par gaisa kvalitāti**

(1) Centrs apkopo un uzkrāj informāciju, kas iegūta veicot gaisa kvalitātes novērtēšanu, kā arī nodrošina sabiedrības informēšanu par gaisa kvalitāti Latvijā.

(2) Centrs sadarbībā ar Veselības inspekciju, Valsts ugunsdzēsības un glābšanas dienestu, vietējo pašvaldību, Vides aizsardzības un reģionālās attīstības ministriju un Valsts vides dienestu informē par šī likuma 9. panta ceturtajā daļā minētā trauksmes līmeņa pārsniegumiem.

(3) Informācija par gaisa kvalitāti, kuru mēra valsts un pašvaldību tīkla monitoringa stacijās ir pieejama bezmaksas un tiek publiskota attiecīgo iestāžu tīmekļvietnēs.

(4) Ja iestāde neievēro šī likuma 5. panta ceturtajā daļā un Ministru kabineta noteikumos noteiktās prasības attiecībā uz gaisa kvalitātes mērījumu veikšanu, tad, publiskojot iegūto mērījumu rezultātus, tā norāda, ka šī informācija nav iegūta atbilstoši gaisa aizsardzības normatīvajos aktos noteiktajām prasībām un tai ir zema ticamības pakāpe.

(5) Veselības inspekcija ir atbildīgā iestāde par gaisa piesārņojuma radītās ietekmes uz cilvēku veselību un dzīves kvalitāti novērtēšanu un sabiedrības informēšanu par gaisa piesārņojuma radītajiem veselības riska faktoriem.

**20. pants. Sabiedrības un starptautisko institūciju informēšana**

(1) Pašvaldības un Vides aizsardzības un reģionālās attīstības ministrija savlaicīgi iesaista sabiedrību rīcības plānu izstrādē, kā arī publisko izstrādātos rīcības plānus un atskaites par to izpildi Ministru kabineta noteiktajā kārtībā.

(2) Lai nodrošinātu sabiedrību, kā arī vides un veselības aizsardzības iestādes, plašsaziņas līdzekļus un ieinteresētās puses ar informāciju par gaisa piesārņojuma līmeni valstī, Ministru kabinets nosaka valsts un pašvaldību iestāžu pienākumus attiecībā uz nepieciešamās informācijas sagatavošanu un publicēšanu.

(3) Ministru kabinets nosaka kārtību, kādā tiek sagatavota informācija Eiropas Savienības un citām starptautiskajām institūcijām par šajā likumā minēto regulējumu īstenošanu, kā arī institūcijas, kas atbildīgas par minētās informācijas sagatavošanu.

**VI. Administratīvie pārkāpumi gaisa piesārņojuma jomā un kompetence administratīvo pārkāpumu procesā**

**21. pants. Administratīvā atbildība par pašvaldību gaisa piesārņošanas jomas saistošajos noteikumos noteikto prasību pārkāpšanu**

Vietējās pašvaldības dome saistošajos noteikumos var paredzēt administratīvo atbildību par 13. panta otrajā un trešajā daļā minēto saistošo noteikumu pārkāpšanu. Vietējā pašvaldība nodrošina saistošo noteikumu izpildes kontroli un administratīvā pārkāpuma procesu.

**22. pants.** **Administratīvā atbildība laku, krāsu un transportlīdzekļu galīgās apdares materiālu jomā**

(1) Par tādu normatīvajos aktos noteikto laku, krāsu un transportlīdzekļu galīgās apdares materiālu laišanu tirgū, kuri pārsniedz normatīvajos aktos atļautās maksimālās gaistošo organisko savienojumu satura robežvērtības vai neievēro noteiktās prasības attiecībā uz produktu marķējumu, piemēro naudas sodu fiziskajai personai no septiņām līdz simt četrdesmit naudas soda vienībām, bet juridiskajai personai — no piecdesmit sešām līdz divsimt astoņdesmit naudas soda vienībām.

(2) Par gaistošo organisko savienojumu emisiju ierobežošanas jomas normatīvo aktu pārkāpšanu vai tajos noteikto laku, krāsu un transportlīdzekļu galīgās apdares materiālu tirdzniecību vai lietošanu bez veicamās darbības licences piemēro naudas sodu fiziskajai personai no sešām līdz astoņdesmit sešām naudas soda vienībām, bet juridiskajai personai — no septiņdesmit līdz divsimt astoņdesmit naudas soda vienībām.

**23. pants. Administratīvā atbildība flotes degvielas izmantošanas un piegādes jomā**

(1) Par flotes degvielas izmantošanas nosacījumu pārkāpumiem vai ar to saistīto emisijas samazināšanas paņēmienu izmantošanas vai jaunu emisiju samazināšanas paņēmienu izmēģinājumiem noteikto prasību neievērošanu Latvijas teritoriālajos ūdeņos, ekskluzīvajā ekonomiskajā zonā, iekšējos jūras ūdeņos, tai skaitā ostas akvatorijās, piestātnēs un iekšzemes ūdensceļos, piemēro naudas sodu fiziskajai personai no četrdesmit līdz četrsimt naudas soda vienībām, bet juridiskajai personai — no četrsimt līdz četrtūkstoš naudas soda vienībām.

(2) Par degvielas piegādes pavaddokumentā norādītajai degvielai neatbilstošas vai prasībām neatbilstošas flotes degvielas piegādi piemēro naudas sodu fiziskajai personai no četrdesmit līdz četrsimt naudas soda vienībām, bet juridiskajai personai — no četrsimt līdz četrtūkstoš naudas soda vienībām.

**24. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 13. panta pirmajā daļā un 22. pantā minētajiem pārkāpumiem attiecībā uz darbībām saistībā ar laku, krāsu un transportlīdzekļu galīgās apdares materiālu ražošanu un profesionālo lietošanu, kā arī 23. panta pirmajā daļā minētajiem pārkāpumiem veic Valsts vides dienests.

(2) Administratīvā pārkāpuma procesu par šā likuma 22. pantā minētajiem pārkāpumiem saistībā ar neatbilstošu laku, krāsu un transportlīdzekļu galīgās apdares materiālu laišanu tirgū veic Veselības inspekcija.

(3) Administratīvā pārkāpuma procesu par šā likuma 23. panta otrajā daļā minētajiem pārkāpumiem veic Valsts ieņēmumu dienests.

**Pārejas noteikums**

Līdz šā likuma 5. panta trešajā un ceturtajā daļā, 6. panta otrajā daļā, 7. pantā, 8. panta otrajā daļā, 9. panta piektajā daļā, 11. panta piektajā daļā, 14. panta pirmajā, trešajā un ceturtajā daļā, 15. panta pirmajā, trešajā un ceturtajā daļā, 17. panta pirmajā un trešajā daļā un 20. panta otrajā un trešajā daļā minēto noteikumu spēkā stāšanās dienai ir piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2009. gada 3. novembra noteikumi Nr. 1290 “Noteikumi par gaisa kvalitāti”;

2) Ministru kabineta 2018. gada 2. oktobra noteikumi Nr. 614 “Kopējo gaisu piesārņojošo vielu emisiju samazināšanas un uzskaites noteikumi”;

3) Ministru kabineta 2007. gada 3. aprīļa noteikumi Nr. 231 “Noteikumi par gaistošo organisko savienojumu emisijas ierobežošanu no noteiktiem produktiem”;

4) Ministru kabineta 2014. gada 23. decembrī noteikumi Nr. 834 “Prasības ūdens, augsnes un gaisa aizsardzībai no lauksaimnieciskās darbības izraisīta piesārņojuma”;

5) Ministru kabineta 2006. gada 26. septembra noteikumi Nr. 801 “Noteikumi par sēra satura ierobežošanu atsevišķiem šķidrās degvielas veidiem”.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2008.gada 21.maija Direktīvas [2008/50/EK](http://eur-lex.europa.eu/eli/dir/2008/50/oj/?locale=LV) par gaisa kvalitāti un tīrāku gaisu Eiropai;

2) Eiropas Parlamenta un Padomes 2004.gada 15.decembra Direktīvas [2004/107/EK](http://eur-lex.europa.eu/eli/dir/2004/107/oj/?locale=LV) par arsēnu, kadmiju, dzīvsudrabu, niķeli un policikliskajiem aromātiskajiem ogļūdeņražiem;

3) Komisijas 2015. gada 28. augusta Direktīvas (ES) [2015/1480](http://eur-lex.europa.eu/eli/dir/2015/1480/oj/?locale=LV), ar kuru groza dažus pielikumus Eiropas Parlamenta un Padomes Direktīvās [2004/107/EK](http://eur-lex.europa.eu/eli/dir/2004/107/oj/?locale=LV) un [2008/50/EK](http://eur-lex.europa.eu/eli/dir/2008/50/oj/?locale=LV), ar ko paredz noteikumus attiecībā uz standartmetodēm, datu validēšanu un paraugu ņemšanas vietu izvietojumu gaisa kvalitātes novērtēšanai;

4) Eiropas Parlamenta un Padomes 2015. gada 25. novembra Direktīvas (ES) [2015/2193](http://eur-lex.europa.eu/eli/dir/2015/2193/oj/?locale=LV) par ierobežojumiem attiecībā uz dažu piesārņojošu vielu emisiju gaisā no vidējas jaudas sadedzināšanas iekārtām;

5) Eiropas Parlamenta un Padomes 2016. gada 14. decembra direktīvas (ES) [2016/2284](http://eur-lex.europa.eu/eli/dir/2016/2284/oj/?locale=LV) par dažu gaisu piesārņojošo vielu valstu emisiju samazināšanu un ar ko groza direktīvu [2003/35/EK](http://eur-lex.europa.eu/eli/dir/2003/35/oj/?locale=LV) un atceļ direktīvu [2001/81/EK](http://eur-lex.europa.eu/eli/dir/2001/81/oj/?locale=LV);

6) Eiropas Parlamenta un Padomes 2004.gada 21.aprīļa direktīvas [2004/42/EK](http://eur-lex.europa.eu/eli/dir/2004/42/oj/?locale=LV), ar ko ierobežo gaistošo organisko savienojumu emisijas, kuras rada organisko šķīdinātāju izmantošana noteiktās krāsās, lakās un transportlīdzekļu galīgās apdares materiālos, un ar ko groza direktīvu [1999/13/EK](http://eur-lex.europa.eu/eli/dir/1999/13/oj/?locale=LV);

7) Eiropas Parlamenta un Padomes 2016. gada 11. maija Direktīvas (ES) 2016/802, ar ko paredz sēra satura samazināšanu konkrētiem šķidrā kurināmā veidiem.

Ministru prezidents A. K. Kariņš

Vides aizsardzības un reģionālās attīstības ministrs A. T. Plešs